Die karakter van die Kersdiens is een van verwondering en aanbidding, van dankbaarheid vir God se onbegrensde liefde en trou. Hierdie verwondering en dankbaarheid moet die hele liturgie dra en daarin uitdrukking vind. Dit spoor ons ook aan om grensloos vrygewig en liefdevol te wees. Die liturgiese kleure is wit en goud, die kleure van die koning wat gebore is. Gebruik baniere en ander versierings om die liturgiese ruimte feestelik te klee.
Draai geskenke toe om uit te deel aan die begin van die diens. Die volgende mense kan geskenke ontvang: die gesin met die meeste lede in die kerk; die oudste persoon in die kerk; die jongste persoon in die kerk; almal wat vandag verjaar en iemand wat nog nie 'n geskenk ontvang het nie.
Lukas 2:(1-7), 8-20
Toetrede: Lied 358 of VONKK 142 of F103
Lofsang: Lied 367 of Lied 369 of VONKK 68
Lofsang: Lied 349
Adventkrans 1e 4 kerse Lied 331 of F319
Adventkrans wit kers: Lied 334 of VONKK 124
Geloofsbelydenis: Lied 353
Gebed: Lied 345 "Kom, alle getroues"
Familie-oomblik: Lied 349 "Kom, kinders, besing met 'n vrolike stem"
Slotsang:Lied 348 "Stille Nag"
Respons: Lied 364 Herders op dei ope velde se refrein: Kom, loof die Heer…
Lied 358 "Welkom, o stille nag van vrede" of
VONKK 142 Jesus, Verlosser, U Daal Tot Ons Neer [bekend: Zion's Daughter] of
F103. Kersfees Is 'n Vreugdefees
Voorganger: Sing 'n nuwe lied vir die Here.
Sing tot eer van die Here almal op die aarde,
vertel van sy redding van dag tog dag,
verkondig sy grootheid voor al die volke,
sy magtige dade aan al die mense.
In die begin was die Woord –
gesproke en lewend,
'n belofte gemaak en vervul.
Gemeente: Verheerlik die Here saam met ons.
Al God se beloftes is vervul.
Voorganger: In die begin was die Woord,
En deur Hom het alles ontstaan.
Gemeente: Ewig en nou,
alreeds en nog nie,
God se beloftes is waar.
Voorganger: Eer aan God in die hoogste hemele!
en God se beloftes waargemaak.
Lied 367 "Ere aan God" of
VONKK 68 Ere Aan God, Bring Hom Die Eer! [bekend: Joy to the world]
Genade en vrede vir julle van God ons liefdevolle Vader en Jesus Christus, ons Here, wat gekom het, hier is en weer gaan kom en die Heilige Gees wat ook op hierdie Kersdag God se hoop, vrede, vreugde en liefde in ons harte wil laat leef.
(Hierdie gebede sluit aan by die "Donker Advent" liturgie wat deurgans gebruik is.)
Ons vier vandag Kersfees – die fees van Christus se geboorte, toe God se Seun mens geword het en onder ons kom woon het. Terwyl ons hierdie kerse aansteek,
Dank ons God vir die hoop wat ons van Hom ontvang, wat ons help om te midde van 'n gebroke wêreld, waar mense met siektes soos MIV en Vigs leef, na God te kyk en in hoop te leef.
(Iemand – dalk iemand wat in die mediese veld werk – steek die eerste adventkers aan)
Dank ons God vir die vrede wat hy skenk, wat ons in staat stel om te midde van geweld en onlus, agente van God se vrede te wees.
(Iemand – dalk iemand wat vir die polisie werk – steek die tweede adventkers aan)
Dank ons God vir die vreugde wat Hy ons hart uitstort, sodat ons in 'n wêreld vol armoede en onreg, steeds met Godgegewe lewensvreugde en menswaardigheid kan leef.
(Iemand – dalk 'n hawelose persoon, of iemand wat arm is, of iemand wat baie betrokke is bybarmhartigheid, of 'n maatskaplike werker – steek die tweede adventkers aan)
Dank ons God vir die liefde waarmee Hy ons verlos, sodat ons in 'n wêreld vol onmin en haat, in liefdevolle verhoudings agente van God se versoening kan wees.
(Iemand – dalk iemand van 'n ander ras as die meerderheid van die gemeente, of twee mense van verskillende rasse – steek die tweede adventkers aan)
Lied 331 "Want so lief het God die wêreld gehad" of
F319. Want 'n Kind Is Vir Ons Gebore (Immanuel)
U is Immanuel, God met ons.
U is vir ons die bron van lig en lewe.
(Iemand – dalk 'n kind – steek die Christuskers aan.)
Lied 334 "O die goeie tyding, o die blye tyding" of
VONKK 124 Jesus Bring Vreugde
Ons dank U dat U God met ons is en dat U u Seun gestuur het om onder ons te woon en ons na die ware lewe te lei. Gee dat die hoop, die vrede, die vreugde en die liefde waarvan ons in die tyd van Advent gehoor het, 'n volle werklikheid in ons sal wees – ook nou waar ons U aanbid en dien. Deur Jesus Christus ons Here – nou en vir ewig.
Geloofsbelydenis: Lied 353 "Die Heiland is gebore"
ons sien U uit die verte
oor die onmeetlike afstand van die tyd.
Ons hoor U.
Ons probeer U verstaan.
Ons probeer begryp wie U is.
Laat ons saam met U loop.
U was op aarde anders as alle ander mense.
Sterker en swakker.
Grootser en geringer.
U verkondig die eer van God,
en skaar U by die veragtes.
U bring die krag van God,
en U is swak met die swakkes.
U gee vryheid,
en laat U bind met die gebondenes.
U is God met ons.
U verdedig die saak van die skuldiges.
U skei waarheid en leuen.
U gebruik nie geweld nie
en U deins nie terug vir opoffering nie.
Laat ons met U saamloop,
Gee ons lig uit u goedheid.
Maak ons soos U
– sodat ons waarlik mens kan word.
– Jorg Zink
Lied 349 "Kom, kinders, besing met 'n vrolike stem"
Wys 'n video van die Kersverhaal, – kinders wat die Kersverhaal vertel en opvoer.
Kyk hier– animasie, vertelling is voorlesings van die relevante Skrifgedeeltes. Jy kan maklik net 'n spesifieke gedeelte van die video wys.
Op Kersoggend is kinders opgewonde oor die geskenke wat hulle gekry het. Wys iets wat jy gekry het. Vra wat hulle gekry het. Party sou dit saamgebring het – laat hulle dit vir die gemeente wys. Wees saam met hulle bly en opgewonde. Herinner hulle dan dat die groot geskenk wat ons kry, Jesus is. God het in Jesus mens geword, sodat ons God deur Jesus kan ken en dien. Daarom gee ons onsself vir God. Jy kan sterretjies op die kinders se voorkoppe plak, of 'n bietjie body glitter op hul voorkoppe vryf. Daarmee vier ons dat ons doop bevestig dat ons God se kinders is én dat ons onsself vir Jesus gee.
Die evangelie van Johannes begin deur Jesus as die Woord van God aan ons bekend te stel. Johannes die Doper en die eerste dissipels word in die volgende gedeeltes aan ons voorgestel as die eerste getuies daarvan.
Johannes begin dus nie by Jesus se geboorte nie. Hy begin ook nie met 'n geslagsregister wat Jesus binne die geskiedenis van die mens en Israel sou plaas nie (anders as Matteus). Hy begin selfs nie by Jesus se betrokkenheid by die skepping waarvan die Psalms (33:6) en die Pentateug (Gen. 1:3) vertel nie (anders as Lukas). Hy begin by God se tyd, die ewigheid, voordat alles gemaak is, voordat daar selfs iets soos ons tyd was.
Jesus is die Woord (logos) van God. Jesus is nie net goddelik nie, maar Godself. So praat 1 Joh. 1:1 en Openb. 19:13 ook oor Jesus. Uit Hom is alles gemaak, want Hy was die lewe van alles (Kol 1:16). En dit skyn soos 'n lig in die duisternis wat ons lewens verlig.
Dit is 'n geweldige aanspraak om Jesus die Logos (Woord) van God te noem. Die kindjie in die krip, die baba, die Een wat gekom het om God se werk te doen, was voor alle tye daar. Die Woord was aan die begin daar, die Woord was by God, die Woord was God.
Die Griekse woord logos word gebruik vir woorde en gedagtes. Johannes gebruik logos as eienaam vir Christus. Die Grieke sou in hierdie gebruik van die woord iets gehoor het van wat die filosoof Heraklitus van Efese reeds in die 6de eeu vC geskryf het, dat die logos die beginsel is waardeur orde uit chaos geskep word.
Die Jode wat met die Ou Testament bekend was, sou egter onmiddellik aan Genesis 1 gedink het (God se woord, "laat daar lig wees"), die verwoording van die skepping deur die Psalmdigters ("deur die woord [dabar] van die Here is die hemele gemaak" – Ps 33:6) en die vele kere wat gepraat is van die woord [dabar] van die Here wat tot 'n profeet gekom het (Jer 1:2). In die Griekse vertaling van die Ou Testament is die vertaling logos dan ook vir die Hebreeuse woord dabar gebruik.
Jesus is hierdie leweskeppende woord van God. Jesus is God en is God se diepste kommunikasie met ons. Jesus die lewenslig is die kern van God se manier van kontak maak met ons. Dit is van hierdie lig wat ons getuig, soos 'n Johannes die Doper, sodat mense in God kan glo. Hierdie lig is Jesus, die mensgeworde Woord van God.
Let egter op hoe Johannes onmiddellik die realiteit skets van die reaksie van die duisternis op die lig. Dié mense wat deur Hom tot stand gekom het, het Hom nie erken nie. Selfs sy eie mense, die Jode, het Hom nie aangeneem nie (9-11).
Dié wat Hom dus aanneem, is van meet af aan in stryd met dié wat Hom nie aanneem nie, al het hulle die voorreg van familie-van-God te wees (Joh. 3:3) en die ewige lewe (Joh. 5:24). Die vreugde van kindskap word getemper met die wete dat die duisternis die lig verwerp en wil uitdoof, al kry die duisternis dit nie reg nie.
Jesus se menswording word in vers 14 met twee woorde beskrywe wat baie betekenisvol is, Hy het sarks (vlees) geword en eskênôsen (tent opgeslaan – die woord roep ook die tabernakel in die woestyn in herinnering) onder ons. Dit beteken dat Hy volledig mens geword het, ons sondige vlees aangetrek het, en 'n menslike bestaan aanvaar het. En let op dat dit iets is wat van hierdie punt af deel van Sy goddelike bestaan geword het. Dit is nie iets wat Hy ooit weer gaan uittrek nie. Hy IS nou ook mens.
Die wonder is dat ons nou die heerlikheid van God kan sien in 'n gewone mens. En ons sien spesifiek sy genade en sy waarheid wat Hy as die enigste Seun van die Vader het.
Sy genade loop in die volgende hoofstukke van Johannes oor in die tekens van voorsiening (water in wyn, vermeerdering van brood) en verwondering (loop op water); genesing (siek seun, siek man, en blinde man) en oorwinning (opwekking uit die dood). Dit nooi ons uit om Hom te vertrou vir ons lewe.
Sy waarheid word ervaar in 'n verhouding met God, iets wat die wet van Moses nooit kon gee nie. Ons kan God in Hom raaksien – iets wat Moses begeer het, maar nooit voluit kon beleef nie (vgl 1 Kor 3).
Die beskrywing van Jesus se genade en waarheid sluit die evangelie van Johannes oop. Elkeen van die tekens wat Jesus doen, wil jou oortuig dat sy genade vir jou ook genoeg is; dat jy Hom kan vertrou – dat Hy ook vir jou in terme van jou behoeftes (letterlik van partytjies – klein en groot – tot genesing op allerlei terreine) kan voorsien.
Maar die toppunt is dat jy deur hierdie evangelie insig kry in die waarheid, die kern van die lewe. In Jesus is daar lig en lewe, in Jesus is daar 'n verhouding met God te vinde – nêrens anders nie. Dank God daarvoor en verbind jou met jou hart en lewe aan Hom.
Wanneer ons vandag, op Kersdag, voor die Kindjie in die krip buig, buig ons voor die hoë God wat onder ons kom woon het. Ons buig voor die lewegewende Woord waardeur alles geskep is, steeds onderhou word, en eenmaal voltooi sal word.
Kersfees vul mens werklik met verwondering.
Met watter woorde sal ons reageer op God se woord in Jesus Christus? Die enigste gepaste woorde is lofsange en gebede, eerbetoon en verheerliking van God. Daarom is die erediens so belangrik. In die erediens hoor ons God se woord en antwoord ons stamelend op God se wonderbaarlike genade en waarheid in Jesus Christus.
'n Gepaste woord is ook om oor die waarheid van God in Jesus ons geloof in Hom te bely. Hierin gaan die aangrypende woorde van die Heidelbergse Kategismus ons voor (Vraag en antwoord 1):
"Wat is jou enigste troos in lewe en in sterwe?"
"Dat ek met liggaam en siel in lewe en in sterwe nie aan myself nie, maar aan my getroue Verlosser, Jesus Christus behoort."